ANC: 'Geen sprake dat Zuma herroep word nie' | Maroela Media
ANC: 'Geen sprake dat Zuma herroep word nie'
Jessie Duarte tydens 'n vorige geleentheid in 2014. Foto: Flickr/GovernmentZA
Die ANC het Dinsdag gerugte dat die party oorweeg het om president Jacob Zuma uit sy pos te herroep, as nonsens afgemaak en gesê dit is nooit bespreek nie.
Senior lede van die party het Dinsdag die media tydens 'n mediakonferensie in Johannesburg te woord gestaan ná die minister van finansies-debakel wat die afgelope paar dae regoor die wêreld in die nuus was.
Jessie Duarte, adjunkhoofsekretaris van die ANC, het die perskonferensie begin deur 'n verklaring van die party voor te lees. Die verklaring het uitsprake herhaal wat vroeër deur die ANC gemaak is dat Zuma se besluit om Pravin Gordhan as minister van finansies aan te stel, slegs vyf dae nadat hy Des van Rooyen in die pos aangestel het, op sy bereidwilligheid gedui het om na kenneropinies en die versoeke van gewone Suid-Afrikaners te luister. Duarte het tydens die konferensie telkemale beklemtoon dat die ANC 'n "luister-organisasie" is, wat nie bang is om 'n besluit om te keer indien dit in die beste belang van die land sal wees nie.
Volgens Duarte het die party nie verwag dat die aanstelling van Van Rooyen as minister van finansies so 'n groot impak, ekonomies en andersins, sou hê nie. "Wanneer 'n nuwe minister van finansies aangestel word, is daar altyd 'n [ekonomiese] impak. Dit is al so sedert 1994. Daar is altyd 'n impak en ons het geweet daar sou nou weer 'n impak wees. Ek wil nie die indruk skep dat ons geen reaksie en impak verwag het nie, want ons het. Ons het net nie verwag die impak sou so groot wees nie," het Duarte gesê.
Sy het beklemtoon die "omsigtige fiskale beleid" van die ANC sou nie verander met Gordhan se aanstelling nie en het joernaliste verseker regeringbesteding sal steeds beperk word "om verdere werksverliese te voorkom". "Ons het streng fiskale beleide in plek en dit gaan nie nou verander nie. Ons is gemaklik met Gordhan se uitspraak dat geen van die beleide wat tot voordeel van armes strek, sal verander nie," het sy gesê.
Sy het ook ontken Cyril Ramaphosa, adjunkpresident, het aangedui hy sou bedank indien Van Rooyen nie uit die pos as minister van finansies verwyder word nie. "Die nasionale uitvoerende komitee [van die ANC] is geken in die president se besluit om Nhlanhla Nene uit die pos te verwyder en Van Rooyen aan te stel. Natuurlik is daar vrae geopper, spesifiek omdat Van Rooyen nog jonk is, maar almal was geken in die president se besluit," het sy gesê.
"Dit is ook die president wat ons Sondagmiddag bymekaar geroep en ingelig het van sy besluit om Pravin Gordhan weer aan te stel. Ons wil nie hê die indruk moet geskep word dat die voorstel vir die president gegee is nie. Hy het self besluit, soos dit sy grondwetlike reg is."
Sdumo Dlamini, president van Cosatu, het op 'n vraag oor of die ANC se beeld skade gely het in die afgelope paar dae, gesê hoewel dit oor 'n langer termyn bepaal sal moet word, glo hy die ANC se beeld staan steeds net so sterk nadat Zuma die situasie reggestel het. "Hoe die ANC op hierdie hele saak gereageer het, beskerm die party se beeld," het hy gesê.
Duarte het ook bevestig die ANC is bewus van die beplande #ZumaMustFall-optogte regoor die land as 'n beroep op Zuma om uit te tree. "Hierdie optogte word deur Suid-Afrikaanse burgers gereël en dit is hul goeie reg om optogte te hou. Ons kan hulle nie keer nie. Uit die aard van die saak ondersteun ons, as die ANC, nie hul saak nie."
Duarte het vlugtig die kwessie van die ANC-jeugliga se striemende aanval op Thuli Madonsela, die openbare beskermer, aangeraak en gesê die ANC ondersteun nie die "toon en sentiment" van die liga nie.
ANC Jacob Zuma Nhlanhla Nene Pravin Gordhan
Oudminister in hof oor 'miljoene se bedrog'
Jessie-nou praat jy loutere strooi.
Mz Jessie Duarte, jy praat nonsense en jy weet dit. Julle probeer om vir Mnr Zuma te "cover" maar dit werk nie. Julle (ANC leierkorps) lieg en bedrieg sover soos julle gaan. Waar daar 'n rookie is is daar 'n begin van 'n vuur. Aldie verwikkeling wat julle afmaak as onwaar sal nog gebeur. "Zuma must go" – He is an embarressment to the country and mismanaging the funds that belong to the people of this country. It is not his own. He was appointed to covern this to the benefit of all its people…..not just a few.